open-index/open-wikipedia-markdown huggingface dataset:
Սահմանափակ պատասխանատվությամբ ընկերություն

**Սահմանափակ պատասխանատվությամբ ընկերություն** (**ՍՊԸ**), մեկ կամ մի քանի անձանց հիմնադրած ընկերություն, որի կանոնադրական կապիտալը բաժանված է կանոնադրությամբ սահմանված չափերով բաժնեմասերի։ Սահմանափակ պատասխանատվությամբ ընկերության մասնակիցները պատասխանատու չեն նրա պարտավորությունների համար և իրենց ներդրած ավանդների արժեքի սահմաններում կրում են ընկերության գործունեության հետ կապված վնասների ռիսկը։
Սահմանափակ պատասխանատվությամբ ընկերություն է կոչվում միայն այն ձեռնարկությունը, որի անդամները տվյալ ընկերության կանոնադրական հիմնադրամում ունեն իրենց անհատական բաժնեմասերը և ընկերության պարտավորությունների համար պատասխանատվություն են կրում իրենց պատկանող բաժնեմասի անվանական արժեքին համապատասխան։ ՍՊԸ ստեղծելու համար պետք է առկա լինեն առնվազն երկու հիմնադիրներ։ Եթե գործելու ընթացքում մնում է միայն մեկ անդամ, ապա ընկերությունը կարող է շարունակել գործունեությունը, որպես այդպիսին։ ՍՊԸ-ում պարտադիր կարգով ձևավորվում է ընկերության կանոնադրական հիմնադրամը` նախօրոք որոշված դրամագլուխը, որը ընկերության անդամները որպես անդամավճար պետք է մուծեն ընկերության մասնակից դառնալու համար։ Բաժնեմասի չափը որոշում են ընկերության հիմնադիրները։ Կանոնադրական հիմնադրամը բաժանվում է նախօրոք սահմանված քանակի և անվանական արժեքի բաժնետոմսերի։ ՍՊԸ-ի այն անդամները, որոնք լրիվ վճարել են սահմանված բաժնեմասերը, ստանում են վկայագիր, որն ի տարբերություն բաժնետոմսի, չի համարվում արժեթուղթ, այսինքն` սեփականատերը այն չի կարող մաս-մաս վաճառել այլ անձանց՝ առանց ընկերության անդամների ընդհանուր ժողովի որոշման։ Վկայականը սեփականատիրոջը փայատերերի ընդհանուր ժողովին մասնակցելու և լուծարման դեպքում ընկերության գույքի իր բաժնեմասը ստանալու իրավունք է տալիս։

## Սահմանափակ պատասխանատվությամբ ընկերության կառավարումը
Սահմանափակ պատասխանատվությամբ ընկերության կառավարման բարձրագույն մարմինը նրա մասնակիցների ընդհանուր ժողովն է։ Սահմանափակ պատասխանատվությամբ ընկերությունում ստեղծվում է գործադիր մարմին, որն ընթացիկ ղեկավարություն է իրականացնում նրա գործունեության նկատմամբ և հաշվետու է նրա մասնակիցների ընդհանուր ժողովին։ Ընկերության կառավարման միանձնյա մարմնի կազմում կարող են ընտրվել նաև ընկերությանը չմասնակցող անձինք։

Ընկերության կառավարման մարմինների իրավասությունը, ինչպես նաև նրանց որոշումների ընդունման ու ընկերության անունից հանդես գալու կարգը սահմանվում են օրենսգրքին, սահմանափակ պատասխանատվությամբ ընկերությունների մասին օրենքին և ընկերության կանոնադրությանը համապատասխան։

## Սահմանափակ պատասխանատվությամբ ընկերության վերակազմավորումը և լուծարումը
Սահմանափակ պատասխանատվությամբ ընկերությունը նրա մասնակիցների միաձայն որոշմամբ կարող է կամովին վերակազմակերպվել կամ լուծարվել։

Ընկերության վերակազմակերպման և լուծարման այլ հիմքերը, ինչպես նաև նրա վերակազմակերպման ու լուծարման կարգը սահմանվում են օրենսգրքով և այլ օրենքներով։ Սահմանափակ պատասխանատվությամբ ընկերությունն իրավունք ունի վերակազմավորվել բաժնետիրական ընկերության։

## Տես նաև
* Հայաստանի քաղաքացիական օրենսգիրք
* Իրավաբանական անձ

## Արտաքին հղումներ
*Սահմանափակ պատասխանատվությամբ ընկերություն - տերմիններ

Կատեգորիա:Իրավաբանական անձինք
Կատեգորիա:Կորպորատիվ կառավարում
Կատեգորիա:Ձեռնարկությունների տեսակներ
Կատեգորիա:Տնտեսագիտական տերմիններ
Կատեգորիա:Կորպորատիվ իրավունք
Կոոպերատիվ

մինի|Գյուղատնտեսական կոոպերատիվի ներկայացուցիչ
[մինի|Գյուղատնտեսական կոոպերատիվների մասին [ՀՀ օրենքի ներկայացում Ջերմուկում]]

**Կոոպերատիվ**, քաղաքացիների և իրավաբանական անձանց անդամության վրա հիմնված ու իր անդամների գույքային փայավճարների միավորման միջոցով մասնակիցների նյութական և այլ կարիքների բավարարման նպատակով ստեղծված կամավոր միավորումը։ Կոոպերատիվների նպատակներն հիմնականում **տնտեսական** են։ Կոոպերատիվի ստեղծումն ու զարգացումը բավականին դժվար գործընթաց է։ Կոոպերատիվների զարգացմանը կարող են նպաստել շուկայական պայմանները, իրավական դաշտը, ինչպես նաև կառավարության քաղաքականությունը։ Դրա հետ մեկտեղ, կարևոր նախապայման են կառավարման հմտություններ և ունակություններ ունեցող ուժեղ առաջնորդների ընտրությունը և բավարար ֆինանսական ռեսուրսների առկայությունը։

Լայնորեն տարածված մոտեցում է կոոպերատիվները որպես աղքատության հաղթահարման գործիք դիտելը։

## Կոոպերատիվի կառավարումը
Կոոպերատիվի կառավարման բարձրագույն մարմինը նրա անդամների ընդհանուր ժողովն է։

Հիսունից ավելի անդամ ունեցող կոոպերատիվում կարող է ստեղծվել դիտորդ խորհուրդ, որը վերահսկողություն է իրականացնում կոոպերատիվի գործադիր մարմինների գործունեության նկատմամբ։ Դիտորդ խորհրդի անդամներն իրավունք չունեն գործել կոոպերատիվի անունից։

Կոոպերատիվի գործադիր մարմիններն են նրա վարչությունը և նախագահը։ Նրանք ղեկավարում են կոոպերատիվի ընթացիկ գործունեությունը և հաշվետու են դիտորդ խորհրդին ու կոոպերատիվների ընդհանուր ժողովին։

Կոոպերատիվի անդամը չի կարող միաժամանակ լինել դիտորդ խորհրդի և վարչության անդամ կամ  կոոպերատիվի նախագահ։

## Արտաքին հղումներ

* ՀՀ քաղաքացիական օրենսգիրք

## Տես նաև
* Հայաստանի քաղաքացիական օրենսգիրք
* Իրավաբանական անձ

*
Կատեգորիա:Քաղաքացիական իրավունք
Կատեգորիա:Իրավաբանական անձինք
Կատեգորիա:Կորպորատիվ իրավունք
Հիմնադրամ

**Հիմնադրամ**, քաղաքացիների և (կամ) իրավաբանական անձանց կամավոր գույքային վճարների հիման վրա ստեղծված և անդամություն չունեցող կազմակերպություն, որը հետապնդում է սոցիալական, բարեգործական, մշակութային, կրթական կամ այլ հանրօգուտ նպատակներ։

Հիմնադիրների՝ հիմնադրամին հանձնած գույքը հիմնադրամի սեփականությունն է։ Հիմնադրամն այդ գույքն օգտագործում է իր կանոնադրությամբ սահմանված նպատակներով։

Հիմնադրամը պարտավոր է ամեն տարի հաշվետվություն հրապարակել իր գույքի օգտագործման մասին։ Հիմնադիրները պատասխանատու չեն իրենց ստեղծած հիմնադրամի պարտավորությունների, իսկ հիմնադրամը՝ իր հիմնադիրների պարտավորությունների համար։ Հիմնադրամի կառավարման և նրա մարմինների ձևավորման կարգը սահմանվում է հիմնադիրների հաստատած կանոնադրությամբ։

Հայաստանում հիմնադրամների գործունեությունը կարգավորվում է հիմնադրամների մասին ՀՀ օրենքով, որն ընդունվել է 2002 թվականի դեկտեմբերի 26-ին։ Օրենքը տասնյակ լրացումների եւ փոփոխությունների է ենթարկվել, վերջին անգամ՝ 2024թ․ մայիսի 22-ին։  

Կատեգորիա:Հիմնադրամներ
Կատեգորիա:Կազմակերպությունների տեսակներ
Կատեգորիա:Քաղաքացիական իրավունք
Լիակատար ընկերակցություն

**Լիակատար ընկերակցություն**, ընկերակցություն, որի մասնակիցները (լիակատար ընկերներ), կանոնադրությանը համապատասխան, ընկերակցության անունից զբաղվում են ձեռնարկատիրական գործունեությամբ և իրենց պատկանող գույքով պատասխանատվություն են կրում նրա պարտավորությունների համար։ Լիակատար է համարվում այն ընկերակցությունը, որի մասնակիցները, կանոնադրությանը համաձայն, ընկերակցության անունից զբաղվում են ձեռնարկատիրական գործունեությամբ, և իրենց պատկանող գույքով կրում են պատասխանատվություն նրա պարտավորությունների համար։ Անձը կարող է լինել միայն մեկ լիակատար ընկերակցության մասնակից։ Լիակատար ընկերակցության ֆիրմային անվանումը պետք է պարունակի նրա բոլոր մասնակիցների անունները և «լիակատար ընկերակցություն» բառերը։

Լիակատար ընկերակցությունը կառավարվում է բոլոր մասնակիցների ընդհանուր համաձայնությամբ։ Լիակատար ընկերակցության կանոնադրությամբ կարող են նախատեսվել մասնակիցների ձայների մեծամասնությամբ որոշում ընդունելու դեպքեր։

Լիակատար ընկերակցության կանոնադրությունը, պարտադիր տեղեկությունից բացի, պետք է պայմաններ պարունակի ընկերակցության բաժնեհավաք կապիտալի չափի և կազմի, բաժնեհավաք կապիտալում մասնակիցներից յուրաքանչյուրի բաժնեմասի չափի ու փոփոխման կարգի, ավանդներ ներդնելու պարտականությունները խախտելու համար մասնակիցների պատասխանատվության մասին։ Պետական բյուջետային հիմնարկը ընկերակցության գործընկեր կարող է լինել իր վերադաս մարմնի համաձայնությամբ։ Ընկերակցության գործընկերը առանց մյուս գործընկերների համաձայնության չի կարող լինել գործունեության մոտ տեսակով զբաղվող այլ ընկերակցության կամ սահմանափակ պատասխանատվությամբ ընկերության անդամ։ Որակավորման որոշակի մակարդակ պահանջող գործունեությամբ ընկերակցությունը կարող է զբաղվել միայն այն դեպքում, եթե Հայաստանի Հանրապետության օրենադրական կամ նորմատիվ այլ ակտերին համապատասխան նրա գործընկերների կամ աշխատողների թվում կա անհրաժեշտ որակավորում ունեցող անձ։ Կարող են նախատեսվել այնպիսի դեպքեր, երբ որոշակի որակավորում ունենալը պարտադիր լինի ընկերակցության բոլոր գործընկերների համար։ Ընկերակցության գործընկերոջ ավանդը դառնում է ընկերակցության սեփականությունը կամ անցնում նրա օգտագործմանը՝ ընկերակցության հիմնադրման մասին պայմանագրի համաձայն և այդ ավանդի կապակցությամբ չի կարող նշանակվել վճարում կամ վճարումների տոկոս։

Ընկերակցությունը չի կարող իր անդամներից պահանջել նրանց ավանդների՝ ընկերակցության ստեղծման մասին պայմանագրով սահմանվածից ավելի մեծացում կամ դրանց ավելացում ընկերակցության վնասներ ունենալու դեպքում։

Ընկերակցության անդամ քաղաքացիները պարտավոր են անձամբ մասնակցել ընկերակցության գործունեությանը։ Ընկերակցության յուրաքանչյուր գործընկեր իրավունք ունի ղեկավարել նա ձեռնարկչական գործունեությունը և ներկայացնել այն։ Այդ իրավունքը լի գործում  այն գործընկերների նկատմամբ, որոնց իրավունքների սահմանափակման ժամկետը չի լրացել ընկերակցության գործունեության հիմնական տեսակով զբաղվելու արգելանքի ժամկետը, ինչպես նաև այն գործընկերների նկատմամբ, որոնք շահադիտական հանցագործություն կատարելու համար ունեն դատվածություն։

## Արտաքին հղումներ
* ՀՀ քաղաքացիական օրենսգիրք

## Տես նաև
* Հայաստանի քաղաքացիական օրենսգիրք
* Իրավաբանական անձինք

Կատեգորիա:Իրավաբանական անձինք
Կատեգորիա:Կազմակերպությունների տեսակներ
Կատեգորիա:Կորպորատիվ իրավունք
Հրաչյա Պետրոսյան

**Հրաչյա Մանուկի Պետրոսյան** (), հայ երկրաֆիզիկոս։ Հայաստանի սեյսմիկ պաշտպանության ազգային գործակալության պետ։

## Կրթություն
1968 թվականին ավարտել է Երևանի Ալեքսանդր Պուշկինի անվան թիվ 8 միջնակարգ դպրոցը, 1973 թվականին՝ Երևանի պետական համալսարանի երկրաբանության ֆակուլտետը։

## Գործունեությունը
1973-1992 թվականներին աշխատել է ՀԽՍՀ, ապա՝ ՀՀ երկրաբանության վարչությունում։ Եղել է ճարտարագետ, ջոկատի պետ, խմբի գլխավոր մասնագետ, 1992-2011 թվականներին՝ Հայաստանի սեյսմիկ պաշտպանության ազգային գործակալության երկրաֆիզիկայի բաժնի վարիչ։ 2011 թվականին նշանակվել է Հայաստանի սեյսմիկ պաշտպանության ազգային գործակալության պետ։ 1983-1987 թվականներին աշխատել է Մոնղոլիայում։ Եղել է խորհրդա-մոնղոլական արշավախմբի գլխավոր երկրաֆիզիկոս։ Արժանացել է "Լավագույն մասնագետ" դիպլոմի։ Ուսումնասիրությունները վերաբերում են կիրառական երկրաֆիզիկայի և սեյսմոլոգիայի բնագավառներին։ Հրատարակել է երկու մենագրություն, ավելի քան 30 գիտական հոդված։ Դրանք տպագրվել են Հայաստանում, Վրաստանում, Հունաստանում, Իրանում, Ճապոնիայում, Հոլանդիայում, Մոսկվայում, Նեապոլում։

## Հրատարակել է
*Тестирование и прогноз землетрясений. E., 2004, 157 с.
*Предвестники и прогноз землетрясений на территории Республики Армения. E., 2009, 134 с.

## Գրականություն
* Տիգրան Հայազն, Վարդենիս. հանրագիտարան։ Երևան, 2009 թ., էջ 110։

Կատեգորիա:1951 ծնունդներ
Կատեգորիա:Հայ երկրաբաններ
Կատեգորիա:Հայ երկրաֆիզիկոսներ
Կատեգորիա:Հայ պետական պաշտոնյաներ
Սելևկոս Ա Նիկատոր

**Սելևկոս Ա Նիկատոր** (), Սելևկյանների դինաստիայի և Սելևկյանների պետության հիմնադիրը։ Առաջ է քաշվել որպես Ալեքսանդր Մակեդոնացու զորավար։ Ալեքսանդրի մահից հետո կառավարումն ստացել է Բաբելոն սատրապությունը, որտեղ ամրապնդվել է մ. թ. ա. 312 թվականին։ Իշխանության համար դիադոքոսների միջև պայքարում իր տիրապետությանն է միացրել Մարաստանը, Սուզիանեն, Պարսքը, ապա Բակտրիան։ Մ. թ. ա. 305 թվականին իրեն հռչակել է թագավոր։ Արշավել է Հնդկաստան։ Իպսոսի ճակատամարտից (մ. թ. ա. 301) հետո Ալեքսանդր Մակեդոնացու հիմնած պետության տարածքը դիադոքոսների միջև վերաբաժանելիս ստացել է Միջագետքը և Ասորիքը։ Մ. թ. ա. 281 թվականին ջախջախելով Թրակիայի և Փոքր Ասիայի մի մասի թագավոր Լիսիմաքոսին, զավթել է գրեթե ամբողջ Փոքր Ասիան։ Թրակիան և Մակեդոնիան նվաճելու համար զորքով անցել է Հելլեսպոնտոսը, բայց սպանվել է Մակեդոնիայի թագավոր Պտղոմեոս Կերավնոսի դեմ կռվում։

## Ծանոթագրություններ

Կատեգորիա:Սելևկյան կայսրեր
Խուան Մարսե

**Խուան Մարսե** (, ), իսպանացի արձակագիր։ Բարսելոնյան դպրոց կոչվող գրական խմբակի գրողներից է։

Ծննդյան պահից կորցնելով մորը՝ որդեգրվել է այլ ընտանիքի կողմից և ստացել նոր ազգանուն։ Զբաղվել է ոսկերչությամբ, աշխատել ամսագրի խմբագրությունում։ Առաջին ստեղծագործությունները 1958 թվականին մամուլում տպագրված նովելներն են եղել, իսկ հաջորդ տարի արդեն արժանացել է Սեզամ մրցանակին։ Արձակից բացի, զբաղվել է նաև լրագրությամբ, գրում է սցենարներ։ Ստեղծագործությունների մեծ մասը վերաբերում են ետֆրանկիստական Բարսելոնին, որտեղ նա անդրադառնում է բարոյական ու սոցիալական անկմանը, դասային անհավասարությանը, աշխատավորների և համալսարանական բուրժուազիայի բախմանը, ինչպես նաև կորած մանկությանը։ Նրա ոճն աչքի է ընկնում հեգնանքով, հաճախ՝ սարկազմով, երբեմն նաև ծաղրանքի հասնող դաժան սատիրայով։ 2008 թվականին արժանացել է Սերվանտեսի մրցանակի, ինչը շատերը համարում են գրողների այդ հրաշալի սերնդի համընդհանուր գնահատական։

## Աղբյուրներ
* Արդի իսպանալեզու պատմվածք, հատոր 1, Երևան, «Գրական էտալոն», 2011, էջ 282։

## Ծանոթագրություններ

Կատեգորիա:Իսպանացի գրողներ
Կատեգորիա:Իսպանացի արձակագիրներ
Կատեգորիա:Իսպանացի լրագրողներ
Կատեգորիա:Իսպանացի սցենարիստներ
Կատեգորիա:Գրական կեղծանուններով հայտնի հեղինակներ
Բակուր Բ Պարթև

**Բակուր Բ Պարթև** (), Պարթևաստանի արքա Արշակունի հարստությունից։ Իշխանության տարիները մոտ 78 առ 105 թթ.։

Վաղարշ Ա-ի որդին։

Նախքան Պարթևական տերության գահը բարձրանալն իշխում էր Մարաստանում։ Հոր մահից հետո ապստամբել է եղբոր՝ Վաղարշ Բ դեմ (78–80 թթ.), ջախջախել և գահընկեց է արել նրան։

Ըստ Ամմիանուս Մարցելինուսի ընդարձակել է Տիզբոնը՝ կառուցելով նոր պարիսպներ։

Մ.թ. 101 թ. դեսպանություն է ուղարկել Չինաստան, ինչի մասին հիշատակում է պահպանվել չինական տարեգրություններում, որտեղ Պարթիան անվանվում է Անքսի թագավորություն։

Բազմաթիվ դրամների վրա դրոշմել է նաև իր անձնական անունը՝ Բակուր Արշակ (ոչ թե միայն Արշակ, ինչպես Պարթևական արքաների սովորությունն էր)` իրեն գահի այլ հավակնորդներից տարբերակելու նպատակով։

Բակուրը մահացել է շուրջ 110 թ.: Նրանից հետո գահը ժառանգել է նրա եղբայր` Խոսրով Ա-ն։

Կատեգորիա:Պարթև Արշակունիներ
Ամերիկյան բոլոր ժամանակների ֆիլմերի 100 մեծագույն աստղեր

**Ամերիկյան բոլոր ժամանակների ֆիլմերի 100 մեծագույն աստղեր** (**AFI’s 100 Years… 100 Stars**), Ամերիկյան կինոակադեմիայի կողմից հրապարակված վարկանիշային ցանկ, որտեղ ընդգրկվել են Ամերիկյան ֆիլմերի 50 հանրահայտ դերասան-դերասանուհիներ (25 դերասան և նույնքան դերասանուհի)։

Ցանկը կազմվել է նախապես ընտրված 500 դերասան-դերասանուհիներից։

Ցուցակը հրապարակվել է 1999 թվականի հունիսի 16-ին CBS հեռուստաալիքով հատուկ հրավիրված դերասանուհի Շիռլի Թեմպլի կողմից, որը նույնպես ընդգրկված էր այդ ցանկում։

## Ծանոթագրություններ

Կատեգորիա:Ամերիկյան ֆիլմեր
Կատեգորիա:Կինեմատոգրաֆիական ցուցակներ
Ջեյսոն Կապոնո

մինի|188px

**Ջեյսոն Ալան Կապոնո** (, ), ամերիկացի նախկին բասկետբոլիստ։

2003 թ. NBA-ի դրաֆթի երկրորդ ռաունդում «Կավալիերսի» կողմից ընտրվելով` Կապոնոն հետագայում հանդես է գալիս NBA-ի «Շառլոթ Բոբքեթսում», «Մայամի Հիթում», «Տորոնտո Ռեպտորսում», «Ֆիլադելֆիա Սիքսերսումում» և «Լոս Անջելես Լեյքերսում»։ Ընդ որում՝ «Մայամի Հիթի» կազմում 2006 թվականին ճանաչվել է NBA-ի չեմպիոն։ Երկու մրցաշրջան անընդմեջ գլխավորել է NBA-ի ամենաարդյունավետ 3-միավորանոց նետումներ կատարող բասկետբոլիստների աղյուսակը (Կայլ Կոռվերի հետ), ինչպես նաև 2 անգամ անընմեջ հաղթանակ է տարիել NBA-ի բոլոր աստղերի ուիքենդի շրջանակներում անցկացվող 3-միավորանոցների մրցույթը։

## Մարզական կարիերա
* 2003-2004 թթ.&nbsp;-&nbsp;Կլիվլենդ Կավալիերս
* 2004-2005 թթ.&nbsp;-&nbsp;Շառլոթ Բոբքեթս
* 2005-2006 թթ.&nbsp;-&nbsp;Մայամի Հիթ
* 2007-2009 թթ.&nbsp;-&nbsp;Տորոնտո Ռեպտորս
* 2009-2011 թթ.&nbsp;-&nbsp;Ֆիլադելֆիա Սեվնթի Սիքսերս
* 2011–2012 թթ.&nbsp;-&nbsp;Լոս Անջելես Լեյքերս
* 2012-2013 թթ.&nbsp;-&nbsp;Պանատինաիկոս

## Արտաքին հղումներ
* Էջը NBA.com կայքում
* Ջ. Կապոնոյի տվյալները որպես UCLA համալսարանի խաղացող 

Կատեգորիա:1981 ծնունդներ
Կատեգորիա:Ամերիկացի բասկետբոլիստներ
Կատեգորիա:Լոս Անջելես Լեյքերսի բասկետբոլիստներ
Կատեգորիա:Մայամի Հիթի բասկետբոլիստներ
Կատեգորիա:Ֆիլադելֆիա Սևնթի Սիքսերսի բասկետբոլիստներ
Կատեգորիա:Կլիվլենդ Կավալիերսի բասկետբոլիստներ
Կատեգորիա:Շառլոթ Բոբքեթսի բասկետբոլիստներ
Բենիկ վարդապետ

**Բենիկ վարդապետ** (**Տեր-Դանիելյան Բենիկ Տեր-Ղևոնդի**, ), հոգևոր-մշակութային գործիչ, Հայ Առաքելական եկեղեցու օծյալ վարդապետ (հետագայում հրաժարվել է հոգևոր կոչումից և կարգալույծ եղել), խմբագիր, Ապարանի հերոսամարտի մասնակից։

## Գործունեություն
1891 թ. ավարտել է Էջմիածնի Գևորգյան ճեմարանը և զբաղվել ուսուցչությամբ։ 1896 թ. մեկնել է Ռուսաստան և սովորել Նովոռոսիյսկի կայսերական համալսարանի պատմա-լեզվագրական ֆակուլտետում։ Վերադարձել է Կովկաս, պաշտոնավարել տարբեր դպրոցներում, միաժամանակ աշխատակցել «Արձագանք», «Լումա», «Տարազ» և այլ պարբերականներին։ Բանավիճային բնույթի հոդվածներ է տպագրել հայ եկեղեցու, հատկապես Էջմիածնի հոգևոր առաջնորդների դեմ։ Խորհրդային իշխանության տարիներին ապրել է Երևանում։ Խմբագրել է «Ազատ եկեղեցի» պարբերականը։ Մահացել է 1952 թ. հունվարի 21-ին։ Թաղվել է Արագած գյուղի գերեզմանոցում։ Ներկա գերեզմանաքարը պատվիրել է ՀՀ Ազգային ժողովի պատգամավոր Գոհար Ենոքյանը։

## Հրատարակել է
* Տեղեկագիր։ 1900/1901 ուսումնական տարուայ։ Կարդացուած է 1901 թ. հունիսի 10-ին տարեկան հանդիսի ժամանակ։ Թիֆլիս, 1901 թ.։
* Երուանդ վարդապետ Տ.-Մինասեան և հայոց եկեղեցու վերանորոգութեան խնդիրը։ Թիֆլիս, 1910 թ.։
* Դիմում հայ քահանայությանը։
* Թալանի վանք։

Տեր-Դանիելյան, Բենիկ

Կատեգորիա:Արագած (Ապարան) գյուղում ծնվածներ
Կատեգորիա:Էջմիածնի Գևորգյան ճեմարանի սաներ
Կատեգորիա:Հայ առաքելական վարդապետներ
Աշխույժ (գուսան)

**Աշխույժ**, (*Խաչատուր Սուքիասի Գրիգորյան*, ), հայ գուսան, ԽՍՀՄ գրողների միության անդամ 1939 թվականից։

## Կենսագրություն
Ծնվել է Արագած գյուղում։ Հայրը նույնպես երգասաց էր։ Չորս տարեկանում Խաչատուրը տառապում է «ծաղիկ» հիվանդությամբ և կորցնում տեսողությունը։ Նա մխիթաություն է գտնում երգի ու երաժշտության մեջ։ Կարճ ժամանակից դառնում է հմուտ գուսան ու հեքիաթասաց և վերցնելով ջութակը շրջագայում է հայկական քաղաքներն ու գյուղերը։

1907 թվականին հանդես գալով Ալեքսանդրապոլի (այժմ՝ Գյումրի) սրճարաններից, Աշխույժը իր երգերից մեկում որոշակիորեն արտահայտելով հակացարական տրամադրություններ՝ ձերբակալվում է։ Ազատվելով կալանքից, երիտասարդ գուսանը շարունակում է շրջագայությունը։ 1908 թվականին, Էջմիածնում եղած ժամանակ, նա առիթ է ունենում մոտիկից շփվելու Գևորգյան ճեմարանի ուսուցիչների հետ, որոնցից մեկը՝ Գարեգին Լևոնյանը (Ջիվանու որդին), նկատի ունենալով երիտասարդ գուսանի կենսուրախ և առույգ բնավորությունը, նրան տալիս է Աշխույժ անունը։ Նաիրի Զարյանը նրա մասին ասել է, որ *«զրկված լինելով արեգակի լույսից՝ նա հոգու աչքերով տեսնում է աշխարհն իր կախարդական բոլոր գույներով և ներդաշնակություններով»:*

Աշխույժը հորինել է բազմաթիվ երգեր, հեքիաթ-սիրավեպեր ու պոեմներ։

## Ստեղծագործություն
Աշխույժի ստեղծագործության հիմնական գծերն են բռնության, կամայականության, սոցիալական անարդարության խարազանումը («Բռնության աշխարհ», «Եթե լավ է», «Անարդար օրենք»)։ Աշխույժը հանդես է եկել նաև կոլտնտեսական երգերով, որոնցում գովերգել է գեղջուկի աշխատանքը։

Աշխույժի ստեղծագործությունների մեջ ուրույն տեղ ունեն սիրային տաղերն ու երգերը, որոնց մեջ արտահայտել է իր խոհերն ու խորհդածությունները մաքուր, իդեալական սիրո և ամուսնության մասին։

Առանձին հմայք ունեն Աշխույժի երգիծական երգերը, որոնց մեջ դրսևորված է գուսանական արվեստին հատուկ բարոյախոսությունը։ Այդ երգերում գուսանը կարողացել է առանձնակի հմտությամբ օգտագործել գեղջկական հումորը։

## Աշխույժի ստեղծագործությունների մատենագրություն
* Աշուղ Աշխույժի քնարը, Բաքու, Ն. Երևանցյանի տպարան, 1908, 89 էջ։
* Ժողովրդի ընտրյալները, Երևան, Պետհրատ, 1938, 15 էջ։
* Աշուղական, Երևան, Հայպետհրատ, 1947, 94 էջ։
* Քնար, Երևան, Հայպետհրատ, 1955, 188 էջ։
* Աղբյուր (բանաստեղծություններ), Երևան, Հայպետհրատ, 1958, 287 էջ։

## Ծանոթագրություններ

Կատեգորիա:Հայ գուսաններ
Ֆելիքս Պետրոսյան

**Ֆելիքս Գևորգի Պետրոսյան** (), տեխնիկական գիտությունների թեկնածու, դոցենտ, կրթական, գիտական, պետական գործիչ, ՀԽՍՀ Գերագույն խորհրդի պատգամավոր (1980-1985 թվականներին և 1985 թվականին)։

## Կրթություն
1950 թվականին ոսկե մեդալով ավարտել է Երևանի թիվ 10 միջնակարգ դպրոցը, 1956 թվականին՝ Երևանի պոլիտեխնիկական ինստիտուտի մեխանիկական ֆակուլտետը, ապա՝ Կիևի ճարտարագիտական ինստիտուտի ասպիրանտուրան։

## Գործունեությունը
Մասնագիտական աշխատանքի է գործուղվել ՌԴ Գորկի քաղաք։ 1958-1964 թվականներին եղել է Երևանի էլեկտրաապարատների գործարանի ճարտարագետ, ավագ ճարտարագետ, գործիքաշինական արտադրամասի պետ, 1964-1973 թվականներին՝ Երևանի պոլիտեխնիկական ինստիտուտի ավագ դասախոս, մետաղների տեխնոլոգիայի և մետաղաբանության ամբիոնի դոցենտ, ամբիոնի վարիչ, 1973-1975 թվականներին՝ Երևանի էլեկտրամեխանիկական գործարանի գլխավոր տնօրեն, 1975-1977 թվականներին՝ ՀԿԿ Կենտկոմի արդյունաբերության ու տրանսպորտի բաժնի վարիչի տեղակալի, 1977-1981 թվականներին՝ նույն բաժնի վարիչ։ 1981 թվականին նշանակվել է ՀԽՍՀ նախարարների խորհրդի նախագահի տեղակալ։ 1980 թվականի փետրվարի 24-ին Երևանի թիվ 54 ընտրատարածքից ընտրվել է ՀԽՍՀ Գերագույն խորհրդի պատգամավոր։ Եղել է Գերագույն խորհրդի արդյունաբերության հանձնաժողովի անդամ։ 1985 թվականին ընտրվել է ՀԽՍՀ 11-րդ գումարման Գերագույն խորհրդի պատգամավոր։ 1981 թվականից եղել է ՀԿԿ Կենտկոմի անդամ։ Պարգևատրվել է Աշխատանքային կարմիր դրոշի  շքանշանով։

## Ծանոթագրություններ

Կատեգորիա:Հայ պետական գործիչներ
Կատեգորիա:Տեխնիկական գիտությունների թեկնածուներ
Կատեգորիա:Հայ քաղաքական գործիչներ
Կատեգորիա:ՀԽՍՀ ԳԽ պատգամավորներ
Հնդկացիներ

**Հնդկացիներ** (, ), Ամերիկայի բնիկ ժողովուրդներին տրվող ընդհանուր անունը (բացառությամբ էսկիմոսների և ալեուտների)։ Անվանումը ծագել է մինչև 15-րդ դարի վերջերը առաջին երվրոպացի ծովագնացների (Քրիստափոր Կոլումբոս և այլք) սխալ պատկերացման պատճառով, որոնք իրենց կողմից բացահայտած Ամերիկայի անդրատլանտյան երկրները սխալմամբ համարում էին Հնդկաստան։ Մարդաբանական տիպով հնդկացիները պատկանում են ամերիկանոիդ ռասային։ 21-րդ դարի սկզբի տվյալներով Ամերկայում հնդկացիները ընդհանուր թիվը կազմում է ավելի քան 60 միլիոն մարդ, իսկ հաշվի առնելով նաև այդպես կոչված ապացեղականացված (ցեղային պատկանելիությունը կորցրած) հնդկացիների թիվը կազմում է մոտ 75 մլն։ Այժմ գոյություն ունի մոտավորապես հազար հնդկացիական ժողովուրդ, այն դեպքում, երբ 15-րդ դարի վերջում կային 2200 ժողովուրդ։

## Պատմություն

Համաձայն Միչիգանի համալսարանում կատարված գենետիկական հետազոտությունների արդյունքների, ժամանակակից հնդկացիների նախնինները և էսկիմոսները Ամերիկա են եկել հյուսիսարևելյան Ասիայից այսպես կոչված «Բերինգյան կամուրջով», Ամերիկայի և Ասիայի միջև հնում գոյություն ունեցած ցամաքաշերտով, որը գտնվում էր այժմյան Բերինգի նեղուցի տեղում, և անհետացել է ավելին քան 12 հազար տարի առաջ։ Միգրացիան շարունակվել է 70-ից մինչև 12 հազար տարի մ. թ. ա. և իրենից ներկայացրել է մի քանի իրարից անկախ ալիքներ։

## Մշակույթ
Հյուսիսային Ամերիկայում ապրել են մոտ 400 ցեղային հնդկացիներ։ Նրանք բոլորը խոսել են տարբեր լեզուներով և եթե ունեցել են գրականություն, ապա միայն պատկերագրականություն։ Սակայն 1826թ-ին չերոկի ցեղի ղեկավար Սեկվոյան ստեղծեց չերոկիների վանկային այբուբենը, իսկ 1828թ-ին սկսեց թողարկել «Չերոկի Ֆենիկս» թերթը չերոկիների լեզվով։ Տափաստանաբնակ հնդկացիները օգտվել են պատկերագրականությունից։ Նաև գոյություն է ունեցել միջցեղային բառբառ, որին վերաբերվել է ընդհանուր լեզու չիկասոն։ Որոշ ցեղեր լայն հաղորդակցվել են «միմիկաների լեզվով»։ Հաղորդակցման համար օգտագործվել են վանպումներ, որոնք անհրաժեշտության դեպքում հանդիսացել են որպես գումար։

## Տես նաև
* Ացտեկներ
* Մայաներ

## Ծանոթագրություններ

Կատեգորիա:Ամերիկայի ազգեր
Կատեգորիա:Բնիկ ազգեր
Հնդկացիներ
Արագած (այլ կիրառումներ)

**Արագած** կարող է նշանակել՝
* Արագած, Հայաստանի ամենաբարձր կետը, լեռնագագաթը 4090 մետր բարձրություն ունի։
* Արագած (Ապարանի տարածաշրջան), գյուղ Արագածոտնի մարզի Ապարանի տարածաշրջանում։
* Արագած (համակարգիչ), առաջին հայկական ընդհանրանպատակ համակարգիչը, և Երևանի մաթեմատիկական մեքենաների գիտահետազոտական ինստիտուտի առաջին նախագծերից։
* Արագած (Թալինի տարածաշրջան), գյուղ Հայաստանի Արագածոտնի մարզում։
* Արագած (Արմավիրի մարզ), գյուղ Հայաստանի Արմավիրի մարզում։
Տուժանք

**Տուժանք** (**տուգանք**, **տույժ**), օրենքով կամ պայմանագրով որոշված այն դրամական գումարը, որը պարտապանը պարտավոր է վճարել պարտատիրոջը՝ պարտավորությունը չկատարելու կամ անպատշաճ կատարելու դեպքում՝ ներառյալ կատարման կետանցի դեպքում։ Տուժանք վճարելու պահանջով պարտատերը պարտավոր չէ ապացուցել, որ իրեն վնաս է պատճառվել։

Տուժանքի մասին համաձայնությունը պետք է կնքվի գրավոր՝ անկախ հիմնական պարտավորության ձևից։ Գրավոր ձևը չպահպանելը հանգեցնում է տուժանքի մասին համաձայնության անվավերության։ Եթե վճարման ենթական տուժանքն ակնհայտորեն անհամաչափ է պարտավորության խախտման հետևանքներին, դատարանն իրավունք ունի պակասեցնել այն։

## Արտաքին հղումներ
* ՀՀ քաղաքացիական օրենսգիրք

## Տես նաև
* Հայաստանի քաղաքացիական օրենսգիրք

Կատեգորիա:Տուգանքներ
Պահում

**Պահում**, իրավական գործողություն, երբ պարտատերը, որի մոտ գտնվում է պարտապանին կամ նրա նշած անձին հանձնելու ենթակա գույքը, իրավունք ունի պարտապանի կողմից տվյալ գույքի համար վճարելու կամ դրա հետ կապված պարտատիրոջ ծախսերը և մյուս վնասները հատուցելու պարտավորությունը ժամկետին չկատարելու դեպքում գույքը պահել իր մոտ՝ մինչև համապատասխան պարտավորության կատարումը։

## Արտաքին հղումներ
* ՀՀ քաղաքացիական օրենսգիրք

## Տես նաև
* Հայաստանի քաղաքացիական օրենսգիրք

Կատեգորիա:Քաղաքացիական իրավունք
Երաշխավորություն

**Երաշխավորություն**, իրավական գործողություն, երբ երաշխավորը, երաշխավորության պայմանագրով, այլ անձի պարտատիրոջ առջև պարտավորվում է պատասխանատվություն կրել այդ անձի կողմից իր պարտավորությունը լրիվ կամ մասնակի կատարելու համար։ Երաշխավորության պայմանագիրը կարող է կնքվել նաև ապագայում ծագելիք պարտավորության ապահովման համար։ Երաշխավորության պայմանագիրը պետք է կնքվի գրավոր։ Գրավոր ձևը չպահպանելը հանգեցնում է երաշխավորության պայմանագրի անվավերությանը։ Երաշխավորը պարտատիրոջ առջև պատասխանատվություն է կրում նույն ծավալով, ինչ պարտապանը՝ ներառյալ տոկոսներ վճարելը, պարտքը բռնագանձելու կապակցությամբ դատական ծախսերը և պարտապանի կողմից պարտավորությունը չկատարելու կամ  անպատշաճ կատարելու հետևանքով առաջացած  պարտատիրոջ այլ վնասները հատուցելը, եթե այլ բան նախատեսված չէ երաշխավորության պայմանագրով։

Երաշխավորը պարտապանին մատուցած ծառայությունների համար ունի վարձատրության իրավունք, եթե այլ բան նախատեսված չէ պայմանագրով։

## Արտաքին հղումներ
* ՀՀ քաղաքացիական օրենսգիրք

## Տես նաև
* Հայաստանի քաղաքացիական օրենսգիրք

Կատեգորիա:Քաղաքացիական իրավունք
Կատեգորիա:Իրավական եզրեր
Երաշխիք

**Երաշխիք**, իրավական գործողություն, երբ երաշխիք տված անձը (բանկը, այլ վարկային հաստատությունը կամ ապահովագրական կազմակերպությունը) այլ անձի (պրինցիպալի) խնդրանքով գրավոր պարտավորություն է ստանձնում պրինցիպալի պարտատիրոջ (բենեֆիցիարի) հանդեպ, երաշխիքով ստանձնած պարտավորության պայմաններին համապատասխան, բենեֆիցիարին վճարել դրամական գումար՝ վերջինիս կողմից գրավոր պահանջ ներկայացնելիս։

Երաշխիքի հետ կապված հարաբերությունները կարգավորվում են ՀՀ Քաղաքացիական Օրենսգրքի 24-րդ գլխի §5-ով։ 
Երաշխիքը հանդիսանում է պարտավորությունների կատարման ապահովման տարածված միջոցներից մեկը։ Երաշխիքն ապահովում է բենեֆիցիարի հանդեպ պրինցիպալի պարտավորության (հիմնական պարտավորության) պատշաճ կատարումը։ ՀՀ Քաղաքացիական օրենսգրքի 383-րդ հոդվածը տալիս է սահմանում է երաշխիքի հասկացությունը. «*Երաշխիք տված անձը (բանկը, այլ վարկային հաստատությունը կամ ապահովագրական կազմակերպությունը) այլ անձի (պրինցիպալի) խնդրանքով գրավոր պարտավորություն է ստանձնում պրինցիպալի պարտատիրոջ (բենեֆիցիարի) հանդեպ, երաշխիքով ստանձնած պարտավորության պայմաններին համապատասխան, բենեֆիցիարին վճարել դրամական գումար` վերջինիս կողմից գրավոր պահանջ ներկայացնելիս*»։ Փաստորեն, ի տարբերություն Երաշխավորության՝ Երաշխիքի դեպքում երաշխավորը ֆինանսական կազմակերպությունն է։
Բանկային երաշխիքը որպես ֆինանսական ծառայության տեսակ ենթադրում է նաև վարձատրություն։
Երաշխիքը կարող է լինել ինչպես **անհետկանչելի**, այնպես էլ՝ **հետկանչելի**, **պայմանով** կամ **առանց որևէ պայմանի**։
Երաշխիք տված անձի (բանկի, այլ վարկային հաստատության կամ ապահովագրական կազմակերպության)պրինցիպալի նկատմամբ հետադարձ պահանջի հարաբերությունները կարգավորում է ՀՀ Ք.Օ. 394 հոդվածը՝ 
''1. Երաշխիք տված անձի` երաշխիքով բենեֆիցիարին վճարված գումարները հետադարձ կարգով պրինցիպալից պահանջելու իրավունքը սահմանվում է երաշխիք տված անձի և պրինցիպալի համաձայնությամբ։
2. Երաշխիք տված անձն իրավունք չունի պրինցիպալից պահանջել հատուցելու երաշխիքի պայմաններին չհամապատասխանող կամ բենեֆիցիարի առաջ երաշխիք տված անձի պարտավորության խախտմամբ բենեֆիցիարին վճարված գումարները, եթե այլ բան նախատեսված չէ երաշխիք տված անձի և պրինցիպալի համաձայնությամբ։ Երաշխիք տված անձը մերժում է բենեֆիցիարի պահանջը, եթե այդ պահանջը կամ դրան կից փաստաթղթերը չեն համապատասխանում երաշխիքի պայմաններին կամ երաշխիք տված անձին ներկայացվել են երաշխիքով սահմանված ժամկետի ավարտից հետո։ Երաշխիք տված անձը պարտավոր է բենեֆիցիարին անհապաղ տեղեկացնել նրա պահանջը մերժելու մասին։ Բենեֆիցիարի առջև երաշխիքով նախատեսված երաշխիք տված անձի պարտավորությունը սահմանափակվում է այն գումարից, որով տրված է երաշխիքը։

Բենեֆիցիարի առջև երաշխիք տված անձի երաշխիքով պարտավորությունը դադարում է՝

# բենեֆիցիարին այն գումարը վծարելով, որով տրված է երաշխիքը,
# երաշխիքով որոշված ժամկետի ավարտով,
# բենեֆիցիարի կողմից երաշխիքով իր իրավունքներից հրաժարվելու և երաշխիքն երաշխիք տված անձին վերադարձնելու հետևանքով,
# բենեֆիցիարի կողմից երաշխիքով իր իրավունքներից հրաժարվելու հետևանքներով երաշխիք տված անձին պարտավորություններից ազատելու մասին գրավոր տալու միջոցով։

## Արտաքին հղումներ
* ՀՀ քաղաքացիական օրենսգիրք

Կատեգորիա:Քաղաքացիական իրավունք
Կատեգորիա:Բանկային իրավունք
Կատեգորիա:Վարկ
Նախավճար

**Նախավճար** է համարվում այն դրամական գումարը, որ պայմանավորվող կողմերից մեկը պայմանագրով հասանելիք վճարների հաշվին տալիս է մյուս կողմին` իբրև պայմանագրի կնքման ապացույց և դրա կատարման ապահովում։

Նախավճարի մասին համաձայնությունը, անկախ նախավճարի գումարի չափից, պետք է կնքվի գրավոր։

Եթե կասկած կա պայմանագրով հասանելիքի հաշվին կողմի վճարած գումարի նախավճար լինելու հարցում` ներառյալ սույն հոդվածի 2-րդ կետով սահմանված կանոնը չպահպանելու դեպքում, այդ գումարը համարվում է կանխավճար (ավանս), եթե այլ բան ապացուցված չէ։

Մինչև պարտավորության կատարումն սկսելը, **կողմերի համաձայնությամբ** կամ կատարման անհնարինության հետևանքով (հոդված 432) պարտավորությունը դադարելու դեպքում **նախավճարը պետք է վերադարձվի**։

Եթե պայմանագիրը չկատարելու համար **պատասխանատու է նախավճար տված կողմը, այն մնում է մյուս կողմին**։ Եթե պայմանագիրը չկատարելու համար **պատասխանատու է նախավճար ստացած կողմը**, նա պարտավոր է **մյուս կողմին վճարել** **նախավճարի գումարի կրկնապատիկը**։

Պայմանագիրը չկատարելու համար պատասխանատու կողմը պարտավոր է նաև մյուս կողմին հատուցել վնասները` նախավճարի գումարի հաշվանցմամբ, եթե այլ բան նախատեսված չէ պայմանագրով։

## Արտաքին հղումներ
* ՀՀ քաղաքացիական օրենսգիրք

## Տես նաև
* Հայաստանի քաղաքացիական օրենսգիրք

Կատեգորիա:Քաղաքացիական իրավունք
Հրաժարագին

**Հրաժարագին**, դրամի վճար, գույքի հանձնում կամ այլ համապատասխան գործողություն, որի կատարումով կողմերի համաձայնությամբ պարտավորությունը կարող է դադարել։

Հրաժարագնի չափը, ինչպես նաև այն տրամադրելու ժամկետները և կարգը սահմանում են կողմերը։

## Արտաքին հղումներ
* ՀՀ քաղաքացիական օրենսգիրք

## Տես նաև
* Հայաստանի քաղաքացիական օրենսգիրք

Կատեգորիա:Վարկ
Կատեգորիա:Իրավունք
Պայմանագիր

**Պայմանագիր** է համարվում երկու և ավելի անձանց համաձայնությունը, որն ուղղված է քաղաքացիական իրավունքներ և պարտականություններ առաջացնելուն, փոփոխելուն կամ դադարելուն։

Պայմանագիրը կամային ակտ է, կողմերի կամավոր համաձայնություն։ Պայմանագիր կնքելուն հարկադրել չի թույլատրվում, բացառությամբ այն դեպքերի, երբ պայմանագիր կնքելու պարտականությունը նախատեսված է օրենքով կամ կամովին ստանձնած պարտավորությամբ։

Պայմանագրի հասկացությունը և պայմանները, պայմանագրի կնքման, փոփոխման և լուծման կարգն ամրագրված են Հայաստանի քաղաքացիական օրերնսգրքի 436-469 հոդվածներում։

### Պայմանագրի տեսակներ
#### Հիմնական և նախնական պայմանագրեր
Հիմնական է համարվում այն պայմանագիրը, որը կողմերի համար անմիջականորեն առաջացնում է գույքի փոխանցման, աշխատանքների կատարման, ծառայությունների մատուցման կամ քաղաքացիաիրավական պարտականությունների իրականացման հարաբերություններ։

Նախնական են համարվում այն պայմանագրերը, որոնցով պայմանավորվող կողմերը պարտավորվում են դրանով նախատեսված պայմաններով ապագայում կնքել հիմնական պայմանագիր։

#### Հատուցելի և անհատույց պայմանագրեր
Հատուցելի են համարվում այն պայմանագրերը, որոնցով մի կողմի կատարվածի դիմաց մյուս կողմը պետք է փոխհատուցի։ Հատուցումը կարող է լինել դրամով, այլ գույքով կամ որոշակի աշխատանքի կատարմամբ։ Պայմանագրերը հիմնականում լինում են հատուցելի։

Անհատույց է ճանաչվում այն պայմանագիրը, որով կողմը պարտավորվում է որևէ բան հանձնել մյուս կողմին, առանց նրանից վճար կամ այլ հանդիպական կատարում ստանալու։ Օրինակ` գույքի անհատույց օգտագործման պայմանագիր, նվիրատվության պայմանագիր։
 
#### Կոնսենսուալ և ռեալ պայմանագրեր
Կոնսենսուալ են համարվում այն պայմանագրերը, որոնց կնքման համար բավական է միայն կողմերի համաձայնությունը, որևէ գործողության կատարում չի պահանջվում։
Ռեալ են կոչվում այն պայմանագրերը, որոնք կնքված են համարվում, երբ կողմերի փոխադարձ համաձայնության հիման վրա կողմը մյուսին իր է հանձնում։

#### Փոխհամաձայնեցված և միանալու պայմանագրեր
Փոխհամաձայնեցված պայմանագրեր կնքելիս կողմերը ոչ միայն պայմանագիր կնքելու փոխադարձ լրացնող կամք են դրսևորում, այլև փոխադարձ կամահայտնությամբ համաձայնություն են կայացնում պայմանագրի բոլոր պայմանների կապակցությամբ։

Միանալու պայմանագրում կողմերից մեկը տեղեկաքարտերում կամ այլ ստանդարտ ձևերում սահմանում է պայմանագրի պայմանները։ Մյուս կողմն իրավունք չունի փոփոխել կամ լրացնել սահմանված պայմանները։ Նա կարող է այդպիսիք ամբողջությամբ ընդունել կամ չընդունել։ Եթե ամբողջությամբ ընդունում է, ապա միանում է պայմանագրին։

## Գրականություն
* Բարսեղյան Տ. Կ. Հայաստանի Հանրապետության քաղաքացիական իրավունք։ Առաջին մաս.- Երևանի պետ. համալս.- Եր.։ Երևանի համալս. հրատ., 2000-528 էջ։

Կատեգորիա:Պայմանագրեր
Կատեգորիա:Քաղաքացիական իրավունք
Շովինիզմ

Շովինիզմը () գաղափարախոսություն է, որի էությունը կայանում է ազգային գերակայության քարոզումը խտրականության «իրավունքը» հիմնավորելու և այլ ժողովուրդներին ճնշելու նպատակով։ Ազգայնականության ծայրահեղ տեսակներից է, որի ժամանակ ազնիվ նպատակներին հասնում են անպետք միջոցներով։ Ի տարբերություն ազգայնականների, որոնք «բարձրացնում են» իրենց ազգը՝ այն «առաջինը» դարձնելու նպատակով (ամենալավը), շովինստները (նույն նպատակով՝ տեսնել իրենց ազգը առաջինը) թույլ են տալիս իրենց «գցել» (ստորացնել) ուրիշ ազգությունների ներկայացուցիչներին, այսինքն առաջինների շարժիչ ուժը «սերն է սեփականի նկատմամբ», երկրորդներինը՝ «ատելությունը ուրիշների նկատմամբ»։ Ահա թե ինչու ազգայնականության գաղափարաբանները միշտ հանդես են գալիս ազգերի հավասարության օգտին, այն դեպքում երբ շովինիստները հակառակն են անում՝ իրենց ազգին օժտելով հատուկ իրավունքներով։

## Տերմինի առաջացումը
Շովինիզմը բառը եկել է Նիկոլա Շովենի (ֆր. Nicolas Chauvin) անունից, որը Նապոլեոն Բոնապարտի կիսաառասպելական զինվորն էր։ Շարունակաբար մասնակցել է ֆրանսիական հեղափոխությանը և Նապոլեոնյան պատերազմներին (1799-1815)։ Չնայած, որ բոնապարտիզմը այնքան էլ մեծ ժողովրդականություն չէր վայելում 1815 թվականից հետո՝ Շովենը շարունակում էր մնալ Նապոլեոնի հավատարիմ հետևորդը՝ դարձածալում կրելով մանուշակ, ինչը հավատարմության նշան էր իր տապալված կայսերը։ Համաձայն առասպելի՝ Շովենը հավատարիմ էր մնում՝ չնայած աղքատությանը, անաշխատունակությանը և վիրավորանքներին։ Նա աստվածացնում էր կայսերը, նրան ամեն ինչում ճիշտ էր համարում և պատրաստ էր պատերազմել ամբողջ աշխարհի դեմ նրա կողքին։

Կատեգորիա:Խտրականություն
Կատեգորիա:Ազգայնականություն
Բնության երկրաբանական հուշարձաններ

Բնության երկրաբանական հուշարձանները (ԲԵՀ) երկրաբանական ծագման անձեռակերտ բնական գոյացություններ են, որոնք պարունակում են գիտաճանաչողական մեծ արժեք ներկայացնող եզակի տեղեկություններ, կամ բնութագրվում են առանձնահատուկ գեղեցկությամբ, հանդիսանալով երկրաբանական պատմության հուշարձաններ։

## Բնության երկրաբանական հուշարձանների դասակարգումը

Բնության երկրաբանական հուշարձանները դասակարգվում են ըստ մակարդակների, ըստ տիպերի և նշանակալիության։

### Հուշարձանների դասակարգումը ըստ մակարդակների

* Միջազգային
* Տարածաշրջանային
* Ազգային
* Տեղական

### Հուշարձանների դասակարգումը ըստ տիպերի

1. հրաբխային

2. տեկտոնական

3. շերտագրական

4. հնէաբանական

5. գեոմորֆոլոգիական

6. ջրաբանական

7. ջրաերկրաբանական

8. միներալաբանական

9. քարաբանական

10. հանքային

11. վտանգավոր երկրաբանական երևույթների

12. տիեզերական ծագման

13 ինտրուզիվ

14. համալիր

15. երկրաջերմային

16. պատմա-լեռնաերկրաբանական

17. քարանձավաբանական

18. երկրաքիմիական

19. էռոզիոն

20. ռիֆտային

### Հուշարձանների դասակարգումը ըստ նշանակելիության

1. Գիտահետազոտական

2. Կրթաճանաչողական

3: Մշակութագեղագիտական

4. Վերականգնողական

5. Բազմաբնույթ

## Աղբյուրներ

1. Կարապետ Սարաֆյան, Գեոպարկերը որպես Հայաստանի բնության ռացիոնալ օգտագործման և պահպանման ձևերից մեկը, Գիտություններ երկրի մասին,3, հատորLXI,2008,с.46-48

Կատեգորիա:Պատմության երկրաբանական հուշարձաններ
Կատեգորիա:Բնության երկրաբանական հուշարձաններ
Անտիոքոս III Մեծ

**Անտիոքոս III Մեծ** (մ.թ.ա. 242-մ.թ.ա. 187), Սելևկյանների կայսրության թագավոր մ.թ.ա. 223 թվականից։ Սելևկոս II Կալինիկոս թագավորի որդին և հաջորդը։ Ճնշեց Մարաստանի, Պարսկաստանի և Փոքր Ասիայի սատրապների ապստամբությունները։ Մ.թ.ա. 219 թվականին Պտղոմեոսներից նվաճեց Կղեսուրը, Փյունիկիան և Պաղեստինը, բայց մ.թ.ա. 217 թվականին, պարտվելով նրանցից, հարկադրված էր ետ վերադարձնել դրանք։ Մ.թ.ա. 212 թվականին նվաճեց Ծոփքի հայկական թագավորությունը։ Ծոփքի Քսերքսես թագավորի հավատարմությունը շահելու համար իր քույր Անտիոքիսին կնության տվեց նրան։ Սակայն նպատակին չհասնելով՝ նույն Անտիոքոսիսի միջոցով թունավորեց Քսերքսեսին։ Մ.թ.ա. 212-մ.թ.ա. 205 թվականին Անտիոքոսը հաղթական արշավանքով հասավ Հնդկաստան` հնազանդեցնելով Պարթևաստանը և Բակտրիան։ Արևելյան այս արշավանքի համար ստացավ *Մեծ* պատվանունը։ Մինչև մ.թ.ա. 200 թվականն Անտիոքոսը վերանվաճեց Պաղեստինը և Հայաստանը։ Ստրաբոնի վկայությամբ, Անտիոքոսը Հայաստանի ստրատեգոսներ կարգեց Արտաշես Ա-ին և Զարեհին։ Փոքր Ասիայի քաղաքների և Թրակիայի համար Անտիոքոսը պատերազմներ մղեց Պերգամոնի Եվմենոս II թագավորի դեմ։ Մագնեսիայի ճակատամարտում մ.թ.ա. 190 թվականին ծանր պարտություն կրեց հռոմեացիներից և Ապամեայի պայմանագրով մ.թ.ա. 188 թվականին հրաժարվեց Տավրոսի լեռներից արևմուտք ընկած փոքրասիական հողերից և Միջերկրական ծովում նավատորմ ունենալու իրավունքից` վճարելով խոշոր ռազմատուգանք։ Սելևկյանների պետությունը անկում ապրեց։ Նրանից անջատվեցին Մեծ Հայքը և Ծոփքը, որտեղ ստեղծվեցին անկախ թագավորություններ։

## Ծանոթագրություններ

Կատեգորիա:Սելևկյան կայսրեր
Համակարգ չիպի վրա

**Համակարգը չիպի վրա** (System-on-a-Chip կամ SoC), միկրոէլեկտրոնիկայում էլեկտրոնային սխեմա է, որը կատարում է ամբողջական սարքավորման ֆունկցիաներ և տեղադրված է մեկ ինտեգրալ սխեմայի վրա։ Այն հիմնականում օգտագործվում է շարժական և ներդրվող համակարգերում։

Կատեգորիա:Էլեկտրոնիկա
Ստիվ Վոզնյակ

**Ստիվեն Վոզնյակ** (, ), ամերիկացի ծրագրավորող, «Էփլ Քոմփյութեր» ընկերության համահիմնադիր (1976 թ., Սթիվ Ջոբսի հետ միասին), աշխարհում առաջին անհատական համակարգչի ստեղծողներից մեկը։

## Կենսագրություն
մինի|ձախից|Ստիվ Վոզնյակ (ձախից) և Հովհաննես Կիզողյան Երևանում
Ստիվ Վոզնյակը ամերիկացի ծրագրավորող է և աշխարհահռչակ Apple ընկերության համահիմնադիրներից մեկը։ Նրա ծնողները տեղափոխվել են Ամերիկա պատերազմից հետո. հայրը ուկրաինացի է, իսկ մայրը գերմանուհի։ 1976 թ. Ստիվ Ջոբսի հետ միասին հիմնադրել է Apple ընկերությունը։ Ժամանակի ընթացքում Apple ընկերությունը ձեռք բերեց մեծ հեղիանակություն, սակայն հիմնադրումից 12 տարի անց Ստիվ Վոզնյակը հեռանում է ընկերությունից՝ ստեղծելով CL9 ընկերությունը, որը զբաղվում էր հեռակառավարման վահանակների արտադրությամբ։ 2004 թ. մայիսին Վոզնյակը Հյուսիսային Կարոլինայի համալսարանից ստանում է դոկտորի աստիճան՝ անհատական օգտագործման համակարգիչների ոլորտում ունեցած ավանդի համար։

## Վոզնյակը Հայաստանում
2011 թ. նոյեմբերի 9-ին Ստիվ Վոզնյակը Երվանդ Զորյանի հետ ժամանել է Հայաստան։ Նոյեմբերի 11-ին Երևանում Ստիվեն Վոզնյակին շնորհվել է Հայաստանի նախագահի՝ «Համաշխարհային հեղինակություն տեղեկատվական տեխնոլոգիաների ոլորտում» մրցանակը։ Մրցանակը ստեղծվել է Սինոփսիս Արմենիա ընկերության նախաձեռնությամբ և ՎիվաՍել-ՄՏՍ-ի հովանավորությամբ։

## Ծանոթագրություններ

Կատեգորիա:20-րդ դարի ամերիկացի գործարարներ
Կատեգորիա:21-րդ դարի ամերիկացի գործարարներ
Կատեգորիա:ԱՄՆ-ի ինֆորմատիկայի ոլորտի գիտնականներ
Կատեգորիա:Ամերիկացի աթեիստներ
Կատեգորիա:Ամերիկացի բարերարներ
Կատեգորիա:Ամերիկացի գյուտարարներ
Կատեգորիա:Ամերիկացի գործարարներ
Կատեգորիա:Ամերիկացի ծրագրավորողներ
Կատեգորիա:Ամերիկացի համակարգչային ծրագրավորողներ
Կատեգորիա:Ամերիկացի ճարտարագետներ
Կատեգորիա:Ամերիկացի միլիարդատերեր
Կատեգորիա:Ամերիկացիներ լեհական սերմամբ
Կատեգորիա:Ամերիկյան տեխնոլոգիական ընկերության հիմնադիրներ
Կատեգորիա:Հաքեր
Կատեգորիա:ՏՏ ոլորտում համաշխարհային ներդրման համար Հայաստանի Նախագահի մրցանակի դափնեկիրներ
Կատեգորիա:Տեղեկատվական տեխնոլոգիաների անձինք
Վիլյամս Խաչատրյան

**Վիլյամս Խաչատրյան** (1950, Արագած գյուղ), նյարդավիրաբույժ, բժշկական գիտությունների դոկտոր (1985), պրոֆեսոր (1988)։

## Գործունեությունը
1966 թվականին ավարտել է Ապարանի միջնակարգ դպրոցը, 1972 թվականին կարմիր դիպլոմով Երևանի պետական բժշկական համալսարանը, 1975 թվականին՝ Սանկտ-Պետերբուրգի նյարդավիրաբուժական գիտահետազոտական ինստիտուտի ասպիրանտուրան։ 1972-1973 թվականներին եղել է ՀԽՍՀ Գիտությունների ակադեմիայի Լևոն Օրբելու անվան ֆիզիոլոգիայի գիտահետազոտական ինստիտուտի կրտսեր գիտաշխատող։ 1977 թվականին նշանակվել է Սանկտ-Պետերբուրգի Պոլինովի անվան նյարդավիրաբուժական գիտահետազոտական ինստիտուտի գիտաշխատող։ 1976 թվականին պաշտպանել է թեկնածուական, 1985 թվականին՝ դոկտորական ատենախոսություններ։ Տիրապետում է հայերեն, ռուսերեն, անգլերեն, ֆրանսերեն լեզուների։ 43 գիտական աշխատանքների, 29 գյուտերի և նորարարական առաջարկների հեղինակ է։ Գիտական աշխատանքներից 10-ը հայերեն է, 24-ը՝ ռուսերեն, 5-ը՝ անգլերեն, 3-ը՝ ֆրանսերեն, 1-ը՝ ուկրաիներեն։

## Աշխատություններ (որպես համահեղնակ)
* Гидроцефалия (патогенез, диагностика, хирургическое лечение). Санкт-Петербург, 1998, 230 с.
* Повторные ликворошунтирующие операции. Алматы, 1999, 193 с.
* Эндоскопия в детской нейрохирургии. Пособие для врачей. Санкт-Петербург, 2003, 19 с.
* Врожденные спиналные патологии у детей. Уч. пособие. Казахстан, Шымкент. 2008, 110 с.
* Спинальные дизрафии. Санкт-Петербург, 2009, 304 с.

Կատեգորիա:Հայ բժիշկներ
Կատեգորիա:1950 ծնունդներ
Կատեգորիա:Արագած (Ապարան) գյուղում ծնվածներ
Կատեգորիա:Երևանի պետական բժշկական համալսարանի շրջանավարտներ
Կատեգորիա:Բժշկական գիտությունների դոկտորներ
Կատեգորիա:Հայ նյարդավիրաբույժներ
Կատեգորիա:Հայ պրոֆեսորներ
Աղասի Սարգսյան (տնտեսագետ)

**Աղասի Զալիբեկի Սարգսյան** (), տնտեսագիտական գիտությունների դոկտոր (1985), պրոֆեսոր (1986)։

## Կրթություն
1955 թ-ին ավարտել է Արմավիր քաղաքի թիվ 1 միջնակարգ դպրոցը, 1961 թ-ին՝ Երևանի պետական համալսարանի տնտեսագիտական ֆակուլտետի հաշվապահական հաշվառման և տնտեսական գործունեության վերլուծության բաժինը, 1967 թվականին՝ ԽՍՀՄ Գիտությունների ակադեմիայի Նովոսիբիրսկի տնտեսագիտության ինստիտուտի նպատակային ասպիրանտուրան։ 1994 թվականին վերապատրաստվել է Լիոնի առևտրաարդյունաբերական պալատում, 1999-2000 թվականներին՝ Ֆրանսիայի Փարիզ-12 համալսարանում, 2000 թվականին՝ Լոնդոնի հաշվապահական քոլեջում։

## Գործունեությունը
1961-1964 թվականներին եղել է Երևանի պետական համալսարանի տնտեսագիտական ֆակուլտետի ավագ մեթոդիստ, 1967-1972 թվականներին՝ նույն ֆակուլտետի հաշվապահական հաշվառման և տնտեսական գործունեության վերլուծության ամբիոնի դասախոս, 1972-1975 թվականներին նույն ամբիոնի դոցենտ։ 1975 թվականին մրցույթով աշխատանքի է անցել Երևանի ժողովրդական տնտեսության ինստիտուտում։ 1975-1981 թվականներին եղել է տնտեսական գործունեության վերլուծության ամբիոնի վարիչ, 1981-1986 թվականներին՝ հաշվապահական հաշվառման և տնտեսական գործունեության վերլուծության ամբիոնի դոցենտ, 1986-1994 թվականներին՝ հաշվապահական հաշվառման և տնտեսական գործունեության վերլուծության ամբիոնի վարիչ, 1994-2007 թվականներին՝ Երևանի պետական տնտեսագիտական ինստիտուտի գիտական աշխատանքների գծով պրոռեկտոր։ 1967 թվականին Նովոսիբիրսկի պետական համալսարանում պաշտպանել է "Ոռոգման ջրանցքների վերակառուցման արդյունավետությունը" թեկնածուական ատենախոսությունը, 1985 թվականին՝ "Հայաստանի Հանրապետության ոռոգման համակարգերի արտադրական ռեսուրսների ռացիոնալ օգտագործումը" դոկտորական ատենախոսությունը։

## Պարգևներ
* ՀՀ Անանիա Շիրակացի մեդալ (13.11.2000)։

## Հրատարակած աշխատություններ
* Ոռոգման համակարգերի տնտեսական արդյունավետության հաշվարկը գծային ծրագրման մեթոդներով։ Մենագրություն։ Երևան, 1972:
* Ոռոգման համակարգերի ռեսուրսների օպտիմալ օգտագործումը։ Մենագրություն։ Երևան, 1983:
* Հաշվապահական հաշվառում. ուսումնական ձեռնարկ (համահեղինակ), Ա. հ, 2004, 400 էջ։
* Աուդիտ, ուսումնական ձեռնարկ։
* Ֆինանսական հաշվառում, ուսումնական ձեռնարկ (համահեղինակ)։
* Կառավարչական հաշվառում, ուսումնական ձեռնարկ (համահեղինակ)։
* Տնտեսական գործունեության վերլուծություն։ Ուսումնական ձեռնարկ տնտեսագիտական մասնագիտությունների բակալավրիատի ուսանողների համար։ Տնտեսագետ, 2005, 446 էջ։

## Ծանոթագրություններ

Կատեգորիա:Անանիա Շիրակացու մեդալակիրներ
Կատեգորիա:Արագած (Ապարան) գյուղում ծնվածներ
Կատեգորիա:ԵՊՀ շրջանավարտներ
Կատեգորիա:Հայ պրոֆեսորներ
Կատեգորիա:Հայ տնտեսագետներ
Կատեգորիա:Տնտեսագիտական գիտությունների դոկտորներ
Լիդա Թադևոսյան

**Լիդա Կնյազի Թադևոսյան** (), հայ երկրաբան։ Երկրաբանական գիտությունների թեկնածու (1958 թվականի մայիսի 22), դոցենտ (1965 թվականի հունիսի 12)։

## Կենսագրություն
1948 թվականին ավարտել է Երևանի Նիկոլ Աղբալյանի անվան թիվ 20 միջնակարգ դպրոցը, 1953 թվականին՝ Երևանի պետական համալսարանի երկրաբանական ֆակուլտետը, 1958 թվականին՝ գերազանցությամբ Մոսկվայի Լոմոնոսովի անվան պետական համալսարանի ասպիրանտուրան։ 1958-1961 թվականներին եղել է ՀԽՍՀ Գիտությունների ակադեմիայի երկրաբանական գիտահետազոտական ինստիտուտի կրտսեր գիտաշխատող, 1961-1963 թվականներին՝ ՀԽՍՀ երկրաբանական վարչության երկրաֆիզիկական արշավախմբի գրավիմետրական, ապա՝ թեմատիկ խմբի ղեկավար։ 1963 թվականին մրցույթով նշանակվել է Երևանի պետական համալսարանի երկրաբանական ֆակուլտետի դոցենտ։ 1958 թվականին Մոսկվայի պետական համալսարանում պաշտպանել է «Անդրկովկասի երկրակեղևի խորքային կառուցվածքը» թեկնածուական ատենախոսությունը։ Զբաղվել է ՀՀ տարածքի երկրաֆիզիկական դաշտերի առանձնահատկությունների ուսումնասիրությամբ։ Հրատարակել է գիտական հոդվածներ։ Եղել է բարձրագույն որակավորման հանձնաժողովի գիտական աստիճաններ շնորհող խորհրդի, Երևանի պետական համալսարանի երկրաբանական ֆակուլտետի գիտական խորհրդի, մրցութային հանձնաժողովի, մեթոդական խորհրդի անդամ։

## Հրատարակել է
* Գրավիհետախուզական դասընթաց, ուսումնական ձեռնարկ։ Երևան, 1980 թվական։

## Խմբագրել է
* Հայաստանի տարածքի 1:200000 մասշտաբի գրավիմետրական քարտեզ։ Մոսկվա, 1962 թվական (ԽՍՀՄ երկրաբանության նախարարության հանձնարարությամբ)։

Կատեգորիա:ԵՊՀ շրջանավարտներ
Կատեգորիա:Հայ երկրաբաններ
Կատեգորիա:ԵՊՀ դասախոսներ
Կատեգորիա:Հայ գիտնականներ
Ռոզա Գրիգորյան

**Ռոզա Կնյազի Գրիգորյան** (), Հայաստանի ժուռնալիստների միության հիմնադիր անդամ (1957 թ.), ՀԽՍՀ վաստակավոր ժուռնալիստ (1972 թ.)։

## Գործունեությունը
1943 թվականին ավարտել է Երևանի Նիկոլ Աղբալյանի անվան թիվ 20 միջնակարգ դպրոցը, 1949 թվականին՝ Երևանի պետական համալսարանի բանասիրական ֆակուլտետը։ 1948-1950 թվականներին եղել է ՀԼԿԵՄ կենտկոմի հրահանգիչ, 1950-1960 թվականներին՝ ՀԽՍՀ ռադիոյի պետական կոմիտեի մանկապատանեկան հաղորդումների, ապա՝ երիտասարդության համար տրվող հաղորդումների խմբագրությունների պատասխանատու խմբագիր, 1960-1966 թվականներին՝ ՀԽՍՀ ռադիո-հեռուստատեսության կոմիտեի երիտասարդական և սպորտային հաղորդումների պատասխանատու խմբագիր, 1966-1988 թվականներին՝ ՀԽՍՀ Գերագույն խորհրդի ռեֆերենտ։ 1978-1979 թվականներին եղել է ԽՍՀՄ Գերագույն խորհրդի ռեֆերենտ։ Մասնակցել է Հայաստանի ժուռնալիստների միության 1-ից - 10-րդ համագումարներին։

Կատեգորիա:1926 ծնունդներ
Կատեգորիա:ԵՊՀ շրջանավարտներ
Կատեգորիա:Հայ բանասերներ
Կատեգորիա:Հայ լրագրողներ
Կատեգորիա:Հայաստանի ժուռնալիստների միության անդամներ
Կատեգորիա:ՀԽՍՀ վաստակավոր ժուռնալիստներ
Պողոս առաքյալի առաջին նամակը Կորնթացիներին

**Պողոս Առաքյալի առաջին նամակը Կորնթացիներին** (նաև՝ *Պողոս Առաքյալի Ա թուղթը կորնթացիներին*, կրճատ՝ *Ա Կորնթացիներ*), Աստվածաշունչ մատյանի Նոր Կտակարան բաժնի հերթականությամբ յոթերորդ գիրքը։ Իրենից ներկայացնում է Պողոս առաքյալի նամակը Կորնթոսի քրիստոնյա համայնքին։ Պողոս առաքյալի հեղինակ լինելը ուսումնասիրողների մեծամասնության կողմից չի վիճարկվում։

## Հայտնի մեջբերումներ
* *Եղայ տկարների հետ ինչպէս տկար, որպէսզի շահեմ տկարներին։ Բոլորի հետ ամէն ինչ եղայ, որպէսզի թերեւս փրկեմ ոմանց։* (9.22)
* *Եւ եթէ մարգարէութիւն անելու շնորհ ունենամ եւ հասկանամ բոլոր խորհուրդներն ու ամբողջ գիտութիւնը, եւ եթէ ունենամ ամբողջ հաւատը՝ մինչեւ իսկ լեռները տեղափոխելու չափ, բայց սէր չունենամ, ոչինչ եմ։* (13.2)
* *Այժմ տեսնում ենք աղօտ, ինչպէս պատկերը հայելու մէջ. իսկ այն ժամանակ պիտի լինի դէմառդէմ։ Այժմ շատից քիչը գիտեմ, իսկ այն ժամանակ կը գիտենամ՝ ինչպէս որ Նա ճանաչեց ինձ։* (13.12)

## Արտաքին հղումներ
* Պողոս Առաքյալի առաջին նամակը Կորնթացիներին աշխարհաբար արևելահայերեն թարգմանությամբ

Կատեգորիա:Նոր Կտակարանի գրքեր
Ռուբեն Կարապետյան

**Ռուբեն Դրաստամատի Կարապետյան** (), մարզական աշխատող, ըմբշամարտի պատանիների աշխարհի չեմպիոն, ՀՀ սպորտի վաստակավոր աշխատող (2002)։

## Գործունեություն
1969 թվականին ավարտել է Էջմիածին քաղաքի թիվ 2 միջնակարգ դպրոցը, 1974 թվականին՝ Հայկական պետական ֆիզիկական կուլտուրայի ինստիտուտը՝ մարզիչ-մանկավարժի որակավորմամբ։

1971-1977 թվականներին եղել է "Աշխատանք" կամավոր մարզական ընկերության հունա-հռոմեական ըմբշամարտի մարզիչ,

1977-1995 թվականներին՝ Էջմիածին քաղաքի մանկապատանեկան մարզադպրոցի տնօրեն,

1995-1997 թվականներին՝ Էջմիածնի քաղաքային խորհրդի սպորտկոմիտեի նախագահ,
 
1997-2002 թվականներին՝ Էջմիածնի քաղաքապետարանի սպորտի և երիտասարդության միացյալ տնօրինության գլխավոր տնօրեն։

1962 թվականից զբաղվել է հունա-հռոմեական ըմբշամարտով։ Երեք տարի եղել է ԽՍՀՄ հունա-հռոմեական ըմբշամարտի պատանեկան հավաքականի անդամ։

## Մարզական նվաճումներ
* 1967-1970 թվականներին մասնակցել է հունա-հռոմեական ըմբշամարտի Հայաստանի առաջնություններին և դարձել բազմակի չեմպիոն։
* 1969 թվականին Ծաղկաձորում մասնակցել է ԽՍՀՄ պատանիների առաջնությանը և դարձել չեմպիոն։
* 1969 թվականին ԱՄՆ-ում մասնակցել է պատանիների աշխարհի անդրանիկ առաջնությանը և 70 կիլոգրամ քաշային կարգում դարձել աշխարհի չեմպիոն։
* 1970 թվականին Ռումինիայի Կոստանցա քաղաքում մասնակցել է "Օլիմպիական հույսեր" միջազգային մրցումներին։

Կատեգորիա:Հայ ըմբշամարտիկներ